《插秧歌》
宋代·刘学箕

农夫戢戢清波阔，秧稻茸茸森石发。父儿呼唤手拔齐，千把万把根连泥。

四更乘月躅陇陌，晓烟渐散东方白。归来吃得饭一盂，担到田头汗似珠。

蹲身擘丛种入土，不问朝昏与亭午。肌肤剥裂肉起皮，烈日才阴又风雨。

秋收幸值岁稍丰，谷贱无钱私债重。连忙变转了官赋，霜雪冻饿愁穷冬。

吁嗟四民天地间，服田力穑良独艰。寄言安坐西方辈，汝饱不惭吾厚颜。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。